P. Hrušovský, predseda NR SR: (2004-09-07):
Otváram rozpravu. Do rozpravy som dostal jednu prihlášku, od pána poslanca Ondriaša. Nech sa páči, pán poslanec. K. Ondriaš, poslanec: Vážený pán predseda Národnej rady Slovenskej republiky, dámy a páni, diskutujeme o novele zákona o pamäti národa (tlač 787). Cieľom novely, ako ste už počuli, je zabezpečiť predsedovi správnej rady a predsedovi dozornej rady mesačnú odmenu vo výške trojnásobku priemernej mesačnej nominálnej mzdy zamestnanca v hospodárstve Slovenskej republiky, to je, aby mal mzdu ako poslanec Národnej rady Slovenskej republiky, a ostatným členom správnej rady a dozornej rady zabezpečiť za výkon funkcie mesačnú odmenu vo výške dvojnásobku priemernej mesačnej nominálnej mzdy. Mám poznámku alebo skôr otázku. Rád by som vedel, za čo má dostať predseda správnej rady a predseda dozornej rady mesačnú odmenu vo výške trojnásobku priemernej mesačnej nominálnej mzdy, t. j. takú mzdu, akú dostáva poslanec Národnej rady, a za akú prácu to má dostávať a ďalej, samozrejme, za čo a za akú prácu majú dostávať členovia správnej rady a dozornej rady mesačnú odmenu vo výške dvojnásobku priemernej mesačnej nominálnej mzdy. Možno by to radi chceli vedieť aj členovia 27 % domácností na Slovensku, ktoré sú deficitné, kde 1,5 mil. občanov Slovenska má tak nízky príjem, že sa musí zadlžovať alebo predávať svoj majetok, alebo kradnúť, aby vyžilo. Som taktiež prekvapený, že väčšina mediálnych redaktorov sa nepýta predsedov a členov správnych a dozorných rád rôznych štátnych alebo súkromných inštitúcií, aké veľké odmeny dostávajú, aké veľké platy majú a za akú prácu ich dostávajú. Stále sa pýtajú na to len poslancov Národnej rady. Mám ďalšiu poznámku. Pokladám Ústav pamäti národa za nemorálnu inštitúciu, a preto by ju bolo užitočné pozmeniť alebo zrušiť. Ja spomeniem aspoň tri dôvody, prečo si myslím, že je nemorálna. Ústav pamäti národa dáva znamienko rovnosti medzi fašizmom a komunizmom na Slovensku. Len ľudia alebo spoločnosť, ktorá morálne upadla, dáva znamienko rovnosti medzi fašizmom a komunizmom. Ústav pamäti národa sprístupňuje dokumenty o činnosti bezpečnostných zložiek štátu v rokoch 1939 až 1989, nesprístupňuje dokumenty pred týmto rokom ani po roku 1989. Zrejme v pamäti národa má byť zamlčované toto obdobie, pred rokom 1939 a po roku 1989. Kto vymyslel túto selekciu našej pamäti národa? Sú predsedovia a členovia správnej aj dozornej rady v ústave aj za toto platení? Ústav pamäti národa uznáva za bezúhonného občana toho, kto nebol členom Komunistickej strany Česko-Slovenska alebo Komunistickej strany Slovenska. Ústav pamäti národa uznáva bezúhonným občanom mnohonásobného vraha, pedofila, dílera drog alebo obchodníka s ľuďmi, samozrejme, pokiaľ nebol členom Komunistickej strany. Len ľudia alebo spoločnosť, ktorá morálne upadla, môže takto definovať bezúhonného človeka, ako to definuje Ústav pamäti národa. Pýtam sa: Aj za toto budú predsedovia a členovia Správnej a Dozornej rady Ústavu pamäti národa brať odmeny? Mám tretiu a poslednú poznámku. Prečo tu vôbec máme Ústav pamäti národa? Odpoveď je jednoduchá: Aby sme si pamätali a aby sme už nikdy sa nevrátili do čias socializmu, keď si Slovensko úspešne vybudovalo poľnohospodárstvo, stavebníctvo, priemysel a kultúru, keď zisk, ktorý sme tu vytvárali, ostával všetok na Slovensku. Ústav pamäti národa je tu preto, aby ekonomický, politický a kultúrny vplyv zahraničia na Slovensko prebiehal bez problémov a po dlhé roky. Ústav pamäti národa je tu preto, aby zahraničie malo zo Slovenska zisk, a to dlhodobo. Preto podľa rokovacieho poriadku Národnej rady Slovenskej republiky, § 73 ods. 3 písm. b), navrhujem, aby Národná rada nepokračovala v rokovaní o návrhu zákona. Ďakujem za pozornosť. Stihol som to. (Potlesk.)